ΓΡΑΠΤΗ ΕΡΩΤΗΣΗ E-3817/97 υποβολή: Marνa Izquierdo Rojo (PSE) προς την Επιτροπή (28 Νοεμβρίου 1997)

Θέμα: Ινστιτούτο Έρευνας για την Μεσογειακή και Ευρωαραβική Συνεργασία

Το κονδύλιο Α-3059 του Γενικού Προϋπολογισμού του 1998 αναφέρεται στο Ινστιτούτο Έρευνας για την Μεσογειακή και Ευρωαραβική Συνεργασία, καθώς και στην εγκεκριμένη τροπολογία 789.

Δεδομένου ότι στα κείμενα που διενεμήθησαν στους βουλευτές και την αιτιολόγησή τους δεν διευκρινίζεται επαρκώς πού ευρίσκεται το εν λόγω κέντρο, μπορεί η Επιτροπή να αναφέρει τη διεύθυνση αυτού του Ινστιτούτου Έρευνας για την Μεσογειακή και Ευρωαραβική Συνεργασία;

Ποιές ήσαν οι δραστηριότητές του κατά την περίοδο 1996-1997;

Ποιά προγράμματα υλοποίησε μετά τη Διάσκεψη της Βαρκελώνης;

Ποιές διακοινοβουλευτικές συναντήσεις διοργάνωσε;

Aπάντηση του κ. Marin εξ ονόματος της Επιτροπής (15 Ιανουαρίου 1998)

Το Ευρωπαϊκό Ινστιτούτο Έρευνας για τη Μεσογειακή και Ευρωαραβική Συνεργασία (ΜΕDEA) έχει την έδρα του στις Βρυξέλλες 1040 (21, rue de la Tourelle) και λειτουργεί από τον Απρίλιο του 1996.

Οι σημαντικότερες δραστηριότητες του ινστιτούτου κατά τη διάρκεια της περιόδου 1996-1997, και μετά τη διάσκεψη της Βαρκελώνης, ήταν οι εξής: η δημιουργία βάσης κοινωνικοοικονομικοπολιτικών δεδομένων για τις μεσογειακές και αραβικές περιοχές, η οποία είναι προσιτή μέσω του Internet καθώς και διαθέσιμη σε χαρτί (280 δελτία υπάρχουν ήδη στα αγγλικά και γαλλικά), η δημιουργία ειδικής πλατφόρμας συναντήσεων μέσω Internet (Medeatrade) για τις ευρωπαϊκές και μεσογειακές επιχειρήσεις, η διοργάνωση κοινοβουλευτικών συνεδριάσεων και επισκέψεων για τη βελτίωση των σχέσεων μεταξύ της Κοινότητας και ορισμένων αραβικών χωρών δίνοντας προτεραιότητα στο μεσογειακό χώρο, η υλικοτεχνική υποστήριξη της Κοινοβουλευτικής Ένωσης Ευρωαραβικής Συνεργασίας.

Διοργανώθηκαν δύο διασκέψεις για τον ευρωαραβικό κοινοβουλευτικό διάλογο. Η πρώτη απ'αυτές τις διασκέψεις, οι οποίες συγκεντρώνουν ευρωπαίους και άραβες βουλευτές, πραγματοποιήθηκε στο Αμάν από τις 29 Νοεμβρίου έως την 1η Δεκεμβρίου 1996. Η δεύτερη διεξήχθη στη Βαλέττα στις 8 και 9 Νοεμβρίου 1997, ενώ πραγματοποιήθηκε επίσης και η «διάσκεψη του Ντουμπάι σχετικά με τη συνεργασία για την ειρηνευτική διαδικασία», από τις 3 έως τις 5 Απριλίου 1997. Η διάσκεψη αυτή, η οποία διοργανώθηκε με πρωτοβουλία της Κοινότητας και του Συνδέσμου Αραβικών Κρατών, συγκέντρωσε περίπου εκατό εμπειρογνώμονες, επιχειρηματίες, διπλωμάτες, βουλευτές και δημοσίους υπαλλήλους από την Ευρώπη και τον αραβικό κόσμο. Στη διάσκεψη συμμετείχε ο ειδικός απεσταλμένος της Ένωσης για την ειρηνευτική διαδικασία, κ. Μορατινός.

Αξίζει επίσης να σημειωθεί η διοργάνωση, από κοινού με το Διπλωματικό Ινστιτούτο του Ομάν, ενός κύκλου διασκέψεων για τους διπλωμάτες αυτής της χώρας, από τις 10 έως τις 14 Οκτωβρίου 1997, με τα εξής θέματα: ο ρόλος της Ευρώπης στην επίλυση των περιφερειακών συγκρούσεων, οι προκλήσεις του 21ου αιώνα για την Ευρώπη, η Ευρώπη και το πρόβλημα του νερού στη Μέση Ανατολή, η Κοινότητα και η ειρηνευτική διαδικασία στη Μέση Ανατολή, Ευρώπη και νέα παγκόσμια τάξη. Επίσης αξίζει να αναφερθεί και η συμμετοχή στο σεμινάριο «Παγκοσμιοποίηση της οικονομίας και περιφερειοποίηση στον ευρωμεσογειακό χώρο», το οποίο διοργανώθηκε στο Παρίσι στην υπηρεσία «Commissariat du plan» την 1η Ιουλίου 1996 και η «Διάσκεψη για την ισλαμοφοβία» στις 7 και 8 Ιουνίου 1997 στο Αμάν, η οποία διοργανώθηκε με πρωτοβουλία και με τη συμμετοχή του πρίγκιπα Χασάν σε συνεργασία με το ινστιτούτο. Επιπλέον πραγματοποιήθηκαν επαφές με πολλά αιγυπτιακά, ισραηλινά, ιορδανικά και παλαιστινιακά ερευνητικά κέντρα με στόχο την από κοινού ανάπτυξη δραστηριοτήτων και δημοσιεύσεων.